C 342/102
HR
Službeni list Europske unije
6.9.2022.
srijeda, 16. veljače 2022.
— uzimajući u obzir komunikaciju Komisije od 13. studenoga 2020.
pod naslovom „Nova strategija za potrošače – Jačanje otpornosti potrošača radi održivog oporavka” (COM(2020)0696),
— uzimajući u obzir komunikaciju Komisije od 24. ožujka 2021.
pod naslovom „Strategija EU-a o pravima djeteta” (COM(2021)0142),
— uzimajući u obzir zaključke Vijeća od 15. ožujka 2021.
pod naslovom „Strategija Unije za održive kemikalije: vrijeme je za rezultate”,
— uzimajući u obzir članak 54.
Poslovnika, članak 1. stavak 1. točku (e) Odluke Konferencije predsjednika od 12. prosinca 2002.
o postupku davanja odobrenja za sastavljanje izvješća o vlastitoj inicijativi te Prilog 3. priložen toj odluci,
— uzimajući u obzir izvješće Odbora za unutarnje tržište i zaštitu potrošača (A9-0349/2021),
A. budući da je Direktiva o sigurnosti igračaka donesena 2009. kako bi se osigurala visoka razina zdravlja i zaštite djece i unaprijedilo funkcioniranje unutarnjeg tržišta igračaka uklanjanjem prepreka trgovini igračkama među državama članicama;
B. budući da je strogi okvir EU-a za sigurnost igračaka osmišljen kako bi se osiguralo da djeca uživaju u najsigurnijoj igri te ga se općenito smatra globalnim mjerilom;
C. budući da je igra prepoznata kao pravo svakog djeteta u Konvenciji Ujedinjenih naroda o pravima djeteta, čiji su potpisnici sve države članice EU-a; budući da igra pridonosi razvoju, zdravlju i dobrobiti djece te je ključan dio odrastanja; budući da studije pokazuju da igračke mogu obogatiti igranje i zadržati djecu dulje u igri;
D. budući da je Direktiva o sigurnosti igračaka direktiva o maksimalnom usklađivanju, što znači da države članice ne smiju donositi različite zahtjeve od onih navedenih u Direktivi; budući da su pravila i zahtjevi za igračke u mnogim slučajevima stroži od onih za druge proizvode zbog ranjivosti potrošača za koje su osmišljene;
E. budući da je učinkovitost zakonodavstva o sigurnosti igračaka EU-a prečesto narušena postupcima nepoštenih trgovaca i internetskom prodajom nesukladnih proizvoda;
F. budući da se, unatoč nedostatku sveobuhvatnih podataka o njezinu potpunom učinku, Direktivom o sigurnosti igračaka još uvijek vrlo učinkovito jamči slobodno kretanje igračaka na jedinstvenom tržištu, te da se broj trgovačkih društava koja posluju na tržištu od potpune primjene Direktive o sigurnosti igračaka povećao za 10 % od 2013. do 2017., dok se promet industrije igračaka EU-a stalno povećavao od njezina stupanja na snagu; budući da 99 % trgovačkih društava u tom sektoru čine MSP-ovi i da većinu tih trgovačkih društava čine mikropoduzeća;
G. budući da se Direktivom o sigurnosti igračaka zahtijeva da igračke koje se stavljaju na raspolaganje na tržištu EU-a budu sigurne i da se njome osigurava visoka razina zaštite djece od opasnosti uzrokovanih kemijskim tvarima u igračkama; budući da bi mogla biti potrebna brza prilagodba posebnih zahtjeva i normi ako se znanstvenim i tehnološkim razvojem otkriju do sada nepoznati rizici i izazovi povezani s igračkama;
H. budući da je Komisija u okviru strategije održivosti u području kemikalija naglasila da je potrebno uvesti ili ojačati odredbe kako bi se uzeli u obzir kombinirani učinci kemikalija, među ostalim i za igračke te proširiti generički pristup upravljanju rizikom kako bi se osiguralo da potrošački proizvodi, uključujući igračke, ne sadržavaju kemikalije koje uzrokuju rak ili genske mutacije, utječu na reproduktivni ili endokrini sustav ili su postojane i bioakumulativne; budući da strategija održivosti u području kemikalija obvezuje Komisiju da procijeni načine i rokove za proširenje tog istog općeg pristupa za proizvode široke potrošnje na druge štetne kemikalije, uključujući one koje utječu na imunosni, živčani ili dišni sustav i kemikalije toksične za određeni organ;